KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI It-titjib tal-appoġġ tal-UE lil pajjiżi li qed jiżviluppaw sabiex jimmobilizzaw il-finanzjament għall-iżvilupp Rakkomandazzjonijiet ibbażati fuq ir-Rapport tal-2012 dwar ir-Responsabbiltà tal-UE rigward il-Finanzjament għall-Iżvilupp. /* COM/2012/0366 final */





WERREJ 1........... Introduzzjoni................................................................................................................... 2 2........... L-appoġġ tal-UE għal Finanzi Pubbliċi aktar Sodi fil-Pajjiżi li qed Jiżviluppaw.................. 3 2.1........ Mobilizzazzjoni aħjar tad-dħul domestiku......................................................................... 3 2.2........ Jinżammu livelli sostenibbli ta’ dejn.................................................................................. 4 3........... It-trawwim ta’ Flussi Privati Internazzjonali għall-Iżvilupp................................................. 5 3.1........ Il-kummerċ bħala mutur tal-iżvilupp................................................................................. 5 3.2........ L-impatt tar-rimessi fuq l-iżvilupp.................................................................................... 5 4........... Finanzjament uffiċjali għal għanijiet globali........................................................................ 6 4.1........ Tiżdied l-għajnuna uffiċjali għall-iżvilupp........................................................................... 6 4.2........ L-intraċċar tal-ODA kollha............................................................................................. 7 4.3........ Żieda fil-fondi għall-ġlieda kontra t-tibdil fil-klima u l-preservazzjoni tal-bijodiversità fil-kuntest usa’ tal-iżvilupp sostenibbli...................................................................................................................... 7 5........... It-tisħiħ tal-Iffinanzjament għall-Iżvilupp u t-tiftix għas-Sinerġiji......................................... 8 5.1........ Sorsi innovattivi ta’ finanzjament...................................................................................... 8 5.2........ Mekkaniżmi innovattivi ta’ Finanzjament u l-involviment tas-settur privat........................... 8 5.3........ It-tisħiħ tas-sinerġiji bejn sorsi ta’ finanzjament varji......................................................... 9 6........... Biex l-Azzjonijiet tal-UE jsiru iktar effettivi: L-implimentazzjoni Busan fil-livell tal-pajjiż... 10 6.1........ Oqfsa tar-riżultati fil-livell nazzjonali............................................................................... 10 6.2........ Oqfsa ta’ Responsabilità Reċiproka.............................................................................. 10 6.3........ Titnaqqas il-frammentazzjoni......................................................................................... 11 7........... Konklużjonijiet............................................................................................................. 11 KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI It-titjib tal-appoġġ tal-UE lil pajjiżi li qed jiżviluppaw sabiex jimmobilizzaw il-finanzjament għall-iżvilupp Rakkomandazzjonijiet ibbażati fuq ir-Rapport tal-2012 dwar ir-Responsabbiltà tal-UE rigward il-Finanzjament għall-Iżvilupp. 1. Introduzzjoni L-UE kienet konsistentement il-mutur tal-mobilizzazzjoni tal-appoġġ internazzjonali għall-iżvilupp: hija l-akbar donatur tal-għajnuna u tinsab qabel kulħadd fejn tidħol l-effettività tal-għajnuna, l-akbar u l-aktar suq miftuħ għall-pajjiżi li qed jiżviluppaw u hi fuq quddiem nett fil-promozzjoni tat-tliet dimensjonijiet tal-iżvilupp sostenibbli. Din il-pożizzjoni nkisbet permezz ta’ numru ta’ impenji speċifiċi tal-UE biex jingħata sostenn lill-pajjiżi li qed jiżviluppaw fl-isforzi tagħhom. Ħafna minn dawn jikkontribwixxu għall-għan globali li tingħata għajnuna lill-pajjiżi li qegħdin jiżviluppaw biex jimmobilizzaw is-sorsi kollha ta’ finanzjament għall-iżvilupp biex jintlaħqu l-miri ta’ żvilupp tagħhom. L-aġenda internazzjonali dwar l-Iffinanzjament għall-Iżvilupp, stabbilita waqt il-Konferenza ta’ Monterrey fl-2002[1], u li tmexxiet 'il quddiem fil-konferenza ta’ Doha fl-2008, hija ingredjent kruċjali fid-diskussjonijiet internazzjonali ewlenin kollha fuq kwistjonijiet li jeħtieġu koperazzjoni globali. L-Għanijiet ta’ Żvilupp tal-Millenju (MDGs), l-azzjoni internazzjonali dwar il-klima, l-iżvilupp sostenibbli, in-negozjati internazzjonali tal-kummerċ – ilkoll huma konessi dwar kif għandu jiġi ffinanzjat il-progress lejn l-għanijiet stabbiliti. Hija ħaġa ġusta li jsir hekk, billi l-kunsiderazzjoni tal-mezzi disponibbli hija essenzjali biex jiġu stabbiliti għanijiet realistiċi. X’inhuma dawn il-mezzi fil-kuntest tal-iżvilupp? Bil-bosta l-akbar sors ta’ finanzjament għall-iżvilupp li għandhom il-gvernijiet huwa d-dħul domestiku - dan jispjega wkoll għaliex ir-responsabbiltà primarja għall-iżvilupp tinsab mal-pajjiżi li qed jiżviluppaw infushom. L-għajnuna mill-imsieħba għall-iżvilupp tikkumplimenta dan, u tista’ tikkatalizza flussi oħrajn, iżda fiha nnifisha hija l-element ewlieni għal bosta pajjiżi li qed jiżviluppaw. Madankollu, huwa l-kummerċ internazzjonali, l-investimenti u l-flus mibgħuta mill-emigranti lura d-dar li jistgħu jistimulaw l-ekonomija reali, jekk ikun hemm il-kundizzjonijiet it-tajba. Hemm ukoll flussi ħerġin minn pajjiżi li qed jiżviluppaw, li jeħtieġ li jitqiesu. Madankollu, id-donaturi għandhom rwol importanti fl-iżvilupp u f’affarijiet li jolqtu l-Assistenza Uffiċjali tal-Iżvilupp (Official Development Assistance - ODA). L-ewwel nett, id-donaturi jistgħu jieħdu azzjoni li ssostni jew tagħti spinta lil finanzjament ieħor għall-iżvilupp. It-tieni, l-ODA hija aktar importanti għall-ifqar pajjiżi, li għandhom aċċess limitat għal sorsi oħra. Dawn iż-żewġ kunsiderazzjonijiet jirfdu ukoll l-Aġenda għall-Bidla tal-UE. Fl-istess ħin, jeħtieġ li nħarsu lejn il-finanzjament kollu għall-iżvilupp — finanzjament mobilizzat lokalment, l-influssi internazzjonali, kif wkoll il-ħruġ — billi fir-realtà l-pajjiżi li qed jiżviluppaw ikollhom ifasslu u jimplimentaw il-politiki ta’ żvilupp tagħhom, filwaqt li jqisu l-kombinazzjoni tar-riżorsi disponibbli. L-UE u l-Istati Membri, b’kuntrast ma’ donaturi oħra, daħlu għal diversi impenji varji fl-oqsma kollha ta’ finanzjament għall-iżvilupp u kull sena ssorveljajna l-progress tagħna lejhom. Din il-Komunikazzjoni tibni fuq il-progress preċedenti li sar kif ukoll fuq il-prinċipji l-ġodda stipulati fl-Aġenda għall-Bidla, u tipproponi titjib f’appoġġ tal-UE għall-mobilizzazzjoni tal-iffinanzjament għall-iżvilupp. Dawn il-proposti huma bbażati fuq dejta ppreżentata fid-Dokument ta’ Ħidma tal-Persunal mehmuż ma’ din il-Komunikazzjoni u fuq ir-rapporti preċedenti ppubblikati sa mill-2003. 2. L-appoġġ tal-UE għal Finanzi Pubbliċi aktar Sodi fil-Pajjiżi li qed Jiżviluppaw 2.1. Mobilizzazzjoni aħjar tad-dħul domestiku Id-dħul domestiku għandu t-tendenza li jkunu l-aktar sors importanti ta’ ffinanzjament għall-iżvilupp li jkun direttament disponibbli għall-gvernijiet. Meta jitqies li l-livelli tal-ġbir tad-dħul[2] f’pajjiżi li qed jiżviluppaw, u aktar u aktar fost pajjiżi bi dħul baxx, huma evidentement taħt il-medja globali, dan huwa wieħed mill-oqsma fejn għandu jsir sforz addizzjonali sinifikanti. Iż-żidiet fid-dħul tal-gvern jistgħu jiġu kkonvertiti direttament f’aktar investiment fuq prijoritajiet ta’ żvilupp, ħaġa li tenfasizza r-responsabbiltà li jintefqu tajjeb. Hija responsabbiltà tal-gvern imsieħeb li jgħaddi l-miżuri regolatorji u linji ta’ politika xierqa, u jżomm magħhom, biex jiżgura li jkun jista’ jimmaterjalizza ċ-ċiklu virtwuż ta’ ġbir tat-taxxa-infieq għall-iżvilupp-progress fl-iżvilupp-żieda fil-ġbir tat-taxxa. Id-donaturi jistgħu jiffaċilitaw dan il-proċess biss jekk il-gvern imsieħeb ikun lest u impenjat. F’dan l-ispirtu, l-UE għandha tkompli żżid l-appoġġ tagħha għat-tisħiħ tal-kapaċità tas-sistemi tat-taxxa b’mod konformi mat-tliet prinċipji tal-governanza tajba fil-qasam tat-taxxa (it-trasparenza, l-iskambju tal-informazzjoni u l-kompetizzjoni ġusta fit-tassazzjoni) u l-ġestjoni finanzjarja pubblika. Azzjonijiet: L-UE u l-Istati Membri tagħha għandhom jinkorporaw l-amministrazzjoni tat-taxxa u l-ġbir ġust tat-taxxa, inkluża r-razzjonalizzazzjoni tal-inċentivi tat-taxxa u l-governanza tajba f’affarijiet marbuta mat-taxxa, fi djalogu politiku ma’ pajjiżi msieħba. Barra minn hekk, id-donaturi jistgħu jgħinu lill-pajjiżi li qed jiżviluppaw fil-mobilizzazzjoni tad-dħul domestiku b’mezzi regolatorji. Sabiex jiġu miġġielda l-flussi kapitali llegali minn pajjiżi li qed jiżviluppaw, l-UE tikkontribwixxi biex titjieb it-trasparenza ta’ flussi finanzjarji internazzjonali, eż. billi tappoġġa l-kapaċità fl-identifikazzjoni ta’ abbuż fil-prezz tat-trasferiment. Dawn l-isforzi jiġu kkumplimentati minn inizjattivi ta’ kooperazzjoni bħalma hu t-tisħiħ tal-Inizjattiva għat-Trasparenza tal-Industriji Estrattivi u l-adozzjoni tal-leġiżlazzjoni biex ikun hemm rappurtar pajjiż b’pajjiż għall-intrapriżi multinazzjonali[3]. L-UE u l-Istati Membri tagħha għandhom ikomplu dawn l-azzjonijiet. 2.2. Jinżammu livelli sostenibbli ta’ dejn Li jiġi żgurat li d-dejn ikun sostenibbli huwa parti integrali mill-ġestjoni tajba tal-finanzi pubbliċi, inkluż l-użu ta’ linji ta’ politika makroekonomika xierqa biex tiġi żgurata l-istabilità. Il-perjodu ta’ kriżi ekonomika fit-tul naqqas il-kapaċità ta’ ħafna pajjiżi li qegħdin jiżviluppaw li jirreaġixxu għal xokkijiet addizzjonali possibbli[4], filwaqt li wkoll naqqas l-abbiltà tal-pajjiżi żviluppati li jagħtu sostenn. Il-kapaċitajiet ta’ ġestjoni tad-dejn ta’ pajjiżi li qed jiżviluppaw u r-reżiljenza tagħhom kontra xokkijiet ekonomiċi għandhom jissaħħu aktar. L-UE u l-Istati Membri tagħha wettqu l-impenji tagħhom li jtaffu d-dejn u żiedu l-livell ta’ involviment tagħhom. L-UE tissorvelja wkoll il-finanzi tal-pajjiżi li qed jiżviluppaw f’kooperazzjoni mal-FMI, u tappoġġa riformi fil-ġestjoni tal-finanzi pubbliċi-privati, inkluża l-ġestjoni tad-dejn. Fid-dawl tal-użu akbar ta’ mekkaniżmi ta’ self għall-pajjiżi li qed jiżviluppaw, u s-sehem akbar ta’ self mhux tal-Klabb ta’ Pariġi fil-portafolli tad-dejn tal-pajjiżi li qed jiżviluppaw, l-UE u l-Istati Membri tagħha għandhom ikomplu jippromwovu prattiki responsabbli ta’ għoti u teħid tas-self, u jinkoraġġixxu l-involviment ta’ dawk kollha li jsellfu f’arranġamenti ta’ ristrutturazzjoni tad-dejn. Ħames Stati Membri ħadu wkoll azzjoni speċifika sabiex jevitaw il-litigazzjoni minn fondi li jkunu marbuta ma’ krediti ta’ pajjiżi li qed jiżviluppaw, li jkollhom piż qawwi ta’ dejn, u dawn il-miżuri għandhom jiġu estiżi. Azzjonijiet: L-UE u l-Istati Membri tagħha għandhom i) ikomplu jużaw prattiċi responsabbli ta’ self, inkluż fil-kombinazzjoni u f’operazzjonijiet ta’ krediti għall-esportazzjoni, ii) jirsistu għall-parteċipazzjoni ta’ pajjiżi mhux membri tal-Klabb ta’ Pariġi f’arranġamenti ta’ ristrutturazzjoni tad-dejn, u iii) jieħdu azzjoni nazzjonali biex jirrestrinġu l-litigazzjoni kontra pajjiżi li qed jiżviluppaw minn fondi marbuta ma’ pajjiżi li qed jiżviluppaw li jkollhom piż qawwi ta’ dejn. 3. It-trawwim ta’ Flussi Privati Internazzjonali għall-Iżvilupp 3.1. Il-kummerċ bħala mutur tal-iżvilupp Il-kummerċ internazzjonali huwa l-akbar sors ta’ finanzi esterni għall-pajjiżi li qed jiżviluppaw. Madankollu, l-ekonomiji emerġenti u b’mod aktar ġenerali l-pajjiżi bi dħul medju kienu kapaċi jieħdu vantaġġ aħjar tal-kummerċ internazzjonali milli kienu l-pajjiżi l-inqas żviluppati (Least Developed Countries - LDCs). Huma meħtieġa aktar sforzi għall-integrazzjoni aħjar tal-LDCs u pajjiżi oħra l-aktar fil-bżonn fis-sistema ta’ kummerċ multilaterali. Kollox ma' kollox, l-UE hija l-akbar sieħba kummerċjali u l-aktar suq miftuħ għall-pajjiżi li qed jiżviluppaw, u tammonta għal 16 % tal-kummerċ totali tagħhom. L-UE taħdem kontinwament biex ittejjeb il-koerenza u l-komplementarjetà bejn il-linji ta’ politika tagħha dwar il-kummerċ u dawk dwar l-iżvilupp[5]. Barra minn hekk, il-Komunikazzjoni riċenti dwar “Il-Kummerċ, it-Tkabbir u l-Iżvilupp”[6] tistabbilixxi orjentazzjonijiet ġodda għall-għaxar snin li ġejjin fejn jidħlu modi kif jittejjeb il-kontribut tal-linji ta’ politika tal-UE dwar il-kummerċ u l-investiment għal tkabbir inklużiv u l-iżvilupp sostenibbli. Bħal fil-każ tal-Aġenda għall-Bidla, il-politika l-ġdida tal-UE dwar il-kummerċ u l-iżvilupp se tkun ibbażata fuq divrenzja akbar fost pajjiżi li qed jiżviluppaw, filwaqt li tipprijoritizza l-LDCs u pajjiżi oħra l-aktar fil-bżonn. Biswit is-sostenn sinifikanti ta’ politika, l-assistenza għall-iżvilupp mill-UE wkoll tirrifletti dan l-impenn. L-għajnuna totali għal fondi tal-kummerċ impenjati mill-UE u l-Istati Membri ammontat għal EUR 10,7 biljun fl-2010. Fl-2008 l-UE u l-Istati Membri kienu diġà qabżu l-mira speċifika biex sas-sena 2010 l-Assistenza relatata mal-kummerċ tiżdied biex tilħaq EUR 2 biljun. L-Afrika tibqa’ l-mira primarja tal-Għajnuna tal-UE għall-Kummerċ (38 %), iżda s-sehem tal-LDCs naqas għal 16 % minn 23 % fl-2009. Dan huwa parzjalment dovut għal fatturi ċikliċi u ta’ programmazzjoni, iżda wkoll tindika l-ħtieġa li jiġu mplimentati l-orjentazzjonijiet tal-Komunikazzjoni dwar "il-Kummerċ, it-Tkabbir u l-Iżvilupp". Fejn jidħlu impenji ta’ finanzjament fil-futur, l-Istrateġija tal-UE “Għajnuna għall-Kummerċ” tidħol għal impenn biex tiżdied l-għajnuna għall-kummerċ b’koerenza maż-żieda gradwali tal-għajnuna ġenerali tal-UE. 3.2. L-impatt tar-rimessi fuq l-iżvilupp Il-flussi globali tar-rimessi lejn pajjiżi li qed jiżviluppaw kienu stmati li jilħqu EUR 267,5 biljun fl-2011 u huma mistennija li jikbru bir-rata ta’ 7-8 % kull sena[7]. Madankollu r-rimessi mill-UE żammew ir-ritmu sa mill-2008[8]. Filwaqt li dawn huma flussi privati, iċ-ċifri jenfasizzaw il-potenzjal tagħhom li jkollhom impatt fuq l-iżvilupp; jekk tinkiseb il-mira tal-G8 li l-kosti biex jintbagħtu r-rimessi jitnaqqsu b'5 % ikunu jistgħu jiżdiedu l-fondi li jaslu għand pajjiżi li qed jiżviluppaw b’madwar EUR 11-il biljun[9]. Fil-livell tal-UE, sar progress sinifikanti biex is-servizzi tar-rimessi jorħsu, isiru aktar trasparenti, aktar kompetittivi u aktar kredibbli, permezz ta’ inizjattivi bħalma hi t-traspożizzjoni tad-Direttiva għas-Servizzi tal-Pagamenti (PSD) tal-2007 fil-leġiżlazzjoni nazzjonali tal-maġġoranza tal-Istati Membri tal-UE, il-ftuħ minn diversi Stati Membri tal-UE ta’ websajts li jqabblu l-prezzijiet tar-rimessi u sostenn lill-kapaċitajiet tal-pajjiżi li qed jiżviluppaw biex jimmassimizzaw il-kontribut tar-rimmessi lejn l-iżvilupp. Bħal fil-każ tal-politika tal-kummerċ, din il-kwistjoni hija analizzata aktar fid-dettall fir-rapport tal-UE dwar il-koerenza tal-politiki għall-iżvilupp (PCD). L-UE fasslet l-azzjonijiet meħtieġa fil-Komunikazzjoni dwar "L-Approċċ Globali għall-Migrazzjoni u l-Mobilità"[10], kif ukoll fid-dokument ta’ ħidma tal-persunal li hemm magħha[11], l-UE u l-Istati Membri tagħha jeħtieġ li jimplimentaw l-impenji kkonfermati fil-Konkużjonijiet tal-Kunsill tad-29 ta’ Mejju 2012[12] biex jimmassimizzaw l-impatt fuq l-iżvilupp tal-migrazzjoni u l-mobilità. 4. Finanzjament uffiċjali għal għanijiet globali 4.1. Tiżdied l-għajnuna uffiċjali għall-iżvilupp L-ODA hija riżorsa ewlenija għall-iżvilupp, speċjalment għall-ifqar pajjiżi. Sfortunatament, fl-2011, l-ODA kollettiva tal-UE naqset għal EUR 53,1 biljun minn EUR 53,5 biljun fl-2010. Dan it-tnaqqis limitat, fil-kuntest ta’ tnaqqis baġitarju qawwi minħabba l-kriżi ekonomika li għaddejja, niżżel il-livell tal-ODA tal-UE għal 0,42 % tal-ING, mir-riżultat tal-2010 ta’ 0,44 % tal-ING. Madankollu, l-UE hi bil-bosta l-akbar donatur globali tal-ODA, bl-għoti ta’ aktar min-nofs tat-total tal-ODA lil pajjiżi li qed jiżviluppaw. Il-Kunsill tal-Affarijiet Barranin tal-UE tal-14 ta’ Mejju 2012 adotta r-"Rapport Annwali 2012 lill-Kunsill Ewropew dwar il-Miri tal-UE ta’ Għajnuna għall-Iżvilupp"[13], li jesprimi tħassib serju dwar il-progress kajman lejn il-mira ambizzjuża tal-UE ta’ 0,7 % ODA/ING sal-2015. Bħala rifless tal-impenn qawwi tal-UE li tiffoka fuq l-ifqar, l-UE u l-Istati Membri tagħha daħlu wkoll għal impenji speċifiċi biex tiżdied l-għajnuna lill-Afrika u lill-pajjiżi l-anqas żviluppati. Sa minn mindu ttieħed l-impenn, fl-2005, li 50 % taż-żidiet tal-għajnuna tal-UE jiġu indirizzati lejn l-Afrika, l-għajnuna kombinata mill-UE għall-Afrika żdiedet b’madwar EUR 6,2 biljun fi prezzijiet kostanti b’mod li 28 % tat-tkabbir tal-ODA totali tal-UE għat-tkabbir bejn l-2004 u 2011 mar lejn l-Afrika. Filwaqt li għadu taħt il-livell immirat, il-biċċa l-kbira tal-Istati Membri tal-UE qed jieħdu passi biex iżidu l-ODA mmirata lejn l-Afrika u jisħqu fuq l-importanza tas-sehem tal-Afrika fl-ODA globali tagħhom. Fl-2011, l-ODA tal-UE lill-Afrika kienet ta’ EUR 25,3 biljun, li jammonta għaċ-ċifra sinifikanti ta’ 43 % tal-ODA totali tal-UE. Barra minn dan, fl-2011, l-UE wettqet għall-ewwel darba l-impenn tagħha li tipprovdi kollettivament mill-inqas 0,15 % tal-ING lil-LDCs. Is-sehem tal-LDCs mill-ODA tal-UE żdied matul is-snin u laħaq 35 % fl-2011; dan huwa EUR 18,8 biljun jew 0,15 % tal-ING. 4.2. L-intraċċar tal-ODA kollha Hekk kif qed jintuża dejjem aktar approċċ divrenzjat għall-iżvilupp u bil-għan li jiżdied l-impatt tal-finanzjament, id-donaturi qed jużaw aktar self bħala għodda għall-iżvilupp, speċjalment fil-każ ta’ pajjiżi li qed jiżviluppaw li huma aktar avvanzati. Dan jitlob għarfien aktar ċar ta’ kif jiġi determinat il-karattru konċessjonali tas-self fl-intraċċar tal-ODA, biex jiġi evitat li ċ-ċifri tal-ODA jiġu artifiċjalment minfuħa jew imċekkna, u jiġi żgurat li jkun hemm informazzjoni komparabbli dwar id-donaturi. Azzjoni: Għal dan il-għan, l-UE u l-Istati Membri tagħha għandhom jaqblu li l-metodu eżistenti biex tiġi determinata l-konċessjonalità ta’ self u ekwità fir-rappurtar dwar l-ODA jeħtieġ li tiġi ddefinita biċ-ċar fil-Kumitat għall-Għajnuna fl-Iżvilupp (Development Aid Committee – DAC) tal-OECD, li tiżgura t-trattament indaqs għad- donaturi kollha. 4.3. Żieda fil-fondi għall-ġlieda kontra t-tibdil fil-klima u l-preservazzjoni tal-bijodiversità fil-kuntest usa’ tal-iżvilupp sostenibbli L-iżvilupp sostenibbli inkluż l-iżvilupp soċjali, it-tkabbir ekonomiku u l-protezzjoni ambjentali huwa sfida globali kruċjali. L-UE qed tgħin pajjiżi li qed jiżviluppaw biex ifasslu approċċ inklużiv li jindirizza l-elementi kollha tagħha, inkluż xogħol diċenti, standards tax-xogħol u ta’ protezzjoni ambjentali permezz ta’ diversi azzjonijiet speċifiċi kif ukoll permezz ta’ enfassizzar, filwaqt li tippromwovi strateġija unifikata fl-għoti ta’ appoġġ. Waqt konferenza reċenti tan-Nazzjonijiet Uniti dwar l-iżvilupp sostenibbli f’Rio, l-UE ġeddet l-impenn tagħha li ssostni l-aspetti kollha tal-iżvilupp sostenibbli. F’ċerti oqsma, l-UE ħadet impenji finanzjarji speċifiċi. Fir-rigward tal-finanzjament dwar il-klima, l-UE u l-Istati Membri tagħha huma bil-bosta l-akbar kontributur, u fl-2010 l-kontribuzzjonijiet tagħhom kellhom sehen ta’ aktar minn 70 % tal-ODA relatati sew ma’ miżuri li jtaffu l-effetti tat-tibdil fil-klima kif ukoll ma’ miżuri li jgħinu l-adattazzjoni għaliha. L-UE tibqa’ fit-triq it-tajba biex jintlaħaq l-għan li tipprovdi b’finanzjament tal-klima rapidu ta’ EUR 7,2 biljun matul il-perjodu 2010-2012, wara li pprovdiet EUR 2,33 biljun oħra fl-2011. Id-dettalji dwar il-progress tal-UE fejn jidħol dan l-aħħar ammont imsemmi kienu diġà ppreżentati f’Mejju[14]. L-UE tenniet wkoll l-impenn tagħha li tagħmel is-sehem xieraq tagħha fil-kuntest tal-wegħda finanzjarja globali fit-tul ta’ USD 100 biljun fis-sena sal-2020, u kkonfermat l-importanza kontinwa ta’ rappurtar trasparenti fuq il-progress li jkun sar. Barra minn dan, l-UE adottat "L-Istrateġija tal-Bijodiversità tal-UE sal-2020", li tirrikonferma l-impenn biex jiġu appoġġati pajjiżi li qed jiżviluppaw fl-implimentazzjoni tal-ftehimiet internazzjonali tal-bijodiversità, inkluż billi tiżdied sostanzjalment il-mobilizzazzjoni tar-riżorsi għal dan il-għan. Fl-2010, l-ODA kollettiva tal-UE relatata mal-bijodiversità kienet ta’ EUR 3 biljun. L-indirizzar ta’ dawn l-isfidi kollha tfisser li jridu jiġu mmobilizzati riżorsi sinifikanti mill-oqsma kollha possibbli tal-finanzjament għall-iżvilupp. Iżda dan ifisser ukoll li l-finanzjament għal dawn l-oqsma ta’ politika ma jistax jitqies separatament mill-ambjent politiku domestiku tal-pajjiżi sħab, eż. is-sussidji tal-karburanti fossili fil-pajjiżi emerġenti u li qed jiżviluppaw li ammontaw għal EUR 309 biljun fl-2010[15] u li aktar milli pattew għall-effetti ta' finanzjament ipprovdut sabiex jitnaqqsu l-emissjonijiet globali tal-gassijiet serra. Dan juri wkoll li l-UE għandha tkompli tippromwovi linji ta’ politika kemm fil-pajjiżi donaturi kif ukoll fil-pajjiżi sħab li jsaħħu lil xulxin biex jinksbu l-aħjar riżultati possibbli. 5. It-tisħiħ tal-Iffinanzjament għall-Iżvilupp u t-tiftix għas-Sinerġiji 5.1. Sorsi innovattivi ta’ finanzjament "Il-finanzjament innovattiv" jitqies bħala sors importanti ta' finanzjament għall-biċċa l-kbira tal-prodotti pubbliċi globali, inkluż l-indirizzar tal-isfidi tal-iżvilupp globali. Fl-istess ħin, minħabba n-natura innovattiva tagħhom, huwa impossibbli li tistabbilixxi lista kompleta ta’ sorsi u mekkaniżmi li jaqgħu taħt dan it-terminu. Minħabba dan, il-potenzjal stmat ta’ finanzjament innovattiv biex jiġu mmobilizzati fondi ġodda tvarja ħafna. Il-Kummissjoni pproponiet taxxa fuq it-transazzjonijiet finanzjarji għall-UE kollha, appoġġata bis-sħiħ mill-Parlament Ewropew[16], li tista’ tkun ta’ kontribut permezz tal-baġit tal-UE wkoll biex jiġu indirizzati sfidi globali. Għalkemm mhux espliċitament diretta lejn l-iffinanzjament tal-iżvilupp, din għandha tnaqqas is-sehem ta’ riżorsi oħra fil-baġit tal-UE, fil-livell ta' EUR 54 biljun sal-2020[17], biex b’hekk, imbagħad, ikun eħfef għall-Istati Membri biex jimmobilizzaw il-finanzjament meħtieġ biex jintlaħqu l-miri tal-għajnuna u biex jiġu indirizzati sfidi globali oħra. Sors potenzjali ieħor ta’ importanza dejjem tikber huwa d-dħul mis-sistema tal-iskambju tal-emissjonijiet li xi Stati Membri diġà parzjalment qegħdin jiddireġuh lejn is-sostenn lill-pajjiżi li qed jiżviluppaw. Azzjoni: Il-Kunsill għandu jadotta t-Taxxa fuq it-Tranżazzjonijiet Finanzjarji fil-livell tal-UE li qed tiġi proposta 5.2. Mekkaniżmi innovattivi ta’ Finanzjament u l-involviment tas-settur privat Hemm varjetà dejjem tikber ta’ modi biex jinġabar u jinqasam id-dħul, biex jintuża l-finanzjament tradizzjonali għall-iżvilupp u biex titwassal l-għajnuna. Mod innovattiv ieħor ta’ kif jiġu mmobilizzati fondi ġodda huwa l-involviment tas-settur privat fl-iffinanzjament tal-iżvilupp. F’bosta pajjiżi li qed jiżviluppaw, l-espansjoni tas-settur privat huwa mutur qawwi ta’ tkabbir ekonomiku u s-sors ewlieni tal-ħolqien tal-impjiegi. L-investiment barrani ukoll għandu rwol importanti, inkluż permezz tar-rabtiet ta’ kumpaniji domestiċi ma’ swieq internazzjonali u permezz ta’ investimenti. Waħda mill-isfidi ewlenin għall-gvernijiet fil-pajjiżi li qed jiżviluppaw hija li jiġi żgurat ambjent li jsostni l-iżvilupp tas-settur privat. Dan spiss jeħtieġ riformi ekonomiċi b’impatt fit-tul, immirati lejn it-titjib tal-klima ta’ investiment u l-iffaċilitar tal-aċċess għall-finanzi. Għaldaqstant, u kif intqal fl-Aġenda għall-Bidla tal-UE[18], l-UE għandha tkompli tgħin l-isforzi tal-pajjiżi msieħba biex itejbu l-ambjent kummerċjali tagħhom bil-għan li jrawwmu tkabbir inklużiv. L-UE tippromwovi b’mod attiv il-prinċipji tar-Responsabbiltà Soċjali Korporattiva (Corporate Social Responsibility - CSR) inklużi d-drittijiet tal-bniedem u tal-ħaddiema, parametri deċenti tax-xogħol, kif ukoll l-attenzjoni lejn kundizzjonijiet ambjentali lokali. Il-Komunikazzjoni riċenti tal-Kummissjoni dwar is-CSR[19] fissret dan fid-dettall u l-Kunsill ħa fuq spallejh impenji speċifiċi fil-Konklużjonijiet tiegħu dwar “It-tisħiħ tal-Politika Industrijali fl-UE”[20]. L-UE għandha wkoll tuża għotjiet b’modi aktar strateġiċi u effettivi biex jitqawwew ir-riżorsi pubbliċi u dawk tas-settur privat. Nofs l-Istati Membri diġà huma involuti b’mod attiv f’bosta mekkaniżmi innovattivi. L-UE u l-Istati Membri, flimkien ma’ istituzzjonijiet ta’ finanzjament pubbliku Ewropej u Internazzjonali qegħdin jikkollaboraw b’mod attiv permezz ta’ diversi mekkaniżmi reġjonali ta’ ikkombinar li huma mistennija li jkomplu jitqawwew fil-futur sabiex jissaħħew ir-riżorsi tal-għotjiet. Dan jinkludi l-potenzjal li jsir aktar użu ta’ mekkaniżmi ta’ garanzija, investimenti ta’ ekwità u tipi oħra ta’ finanzjament innovattiv. F’dan il-kuntest, l-UE bħalissa qed tesplora flimkien ma’ Stati Membri u istituzzjonijiet ta’ finanzjament l-istabbiliment ta “Pjattaforma tal-UE għall-kooperazzjoni esterna u l-iżvilupp” sabiex timmassimizza l-impatt ta’ riżorsi permezz ta’ kooperazzjoni, koerenza, sorveljanza msaħħa u l-iżvilupp ta’ mekkaniżmi innovattivi ta’ finanzjament. Azzjoni: L-UE, l-Istati Membri u l-istituzzjonijiet pubbliċi ta’ finanzjament għandhom iżidu l-isforzi tagħhom għaż-żieda fl-użu ta’ mekkaniżmi innovattivi ta’ finanzjament fuq bażi koerenti, koordinata u strateġika. L-UE għandha ssaħħaħ iktar ir-riżorsi u l-kapaċitajiet privati permezz ta’ mekkaniżmi ta’ ikkombinar li jistgħu jiġbru finanzjament addizzjonali privat u pubbliku: i) toħloq tieqa tas-settur privat fil-mekkaniżmi ta’ ikkombinar reġjonali, ii) tagħmel użu akbar tal-mekkaniżmi tat-tqassim tar-riskju bħal garanziji li jistgħu jilliberaw l-investimenti u iii) tippromwovi l-investimenti permezz ta’ strumenti li jinvolvu ġestjoni tar-riskju mtejba u parteċipazzjoni fl-ewktià ta’ fondi strutturati. 5.3. It-tisħiħ tas-sinerġiji bejn sorsi ta’ finanzjament varji Ir-riżorsi koperti fil-kapitoli preċedenti huma intrinsikament marbuta ma’ xulxin, kif huma wkoll l-isfidi globali li dawn jeħtieġu li jindirizzaw. Fl-aħħar mill-aħħar, kull pajjiż jeħtieġlu jsib il-bilanċ individwali tiegħu bejn dawn il-prijoritajiet fl-implimentazzjoni domestika biex jikseb l-aħjar benefiċċju kompost fuq il-front kollha. Madankollu, it-tendenza għal oqsma differenti ta' politika li "jikkompetu" għar-riżorsi tikkontribwixxi biex l-għajnuna tiġi fframmentata u biex l-iżvilupp ikun anqas effettiv. Dan jista’ jiġi osservat fil-mod kif jikkoinċidu s-sorsi ta’ finanzjament li permezz tagħhom ikunu jistgħu jintlaqgħu d-diversi sfidi, bil-partijiet kollha jikkompetu għal aktar riżorsi domestiċi u finanzjament internazzjonali, żieda fl-involviment mis-settur privat u l-użu ta’ mekkaniżmi innovattivi. Għalhekk, hemm lok biex jinstabu sinerġiji bejn dawn il-linji kollha ta’ politika. F’dan id-dawl, jista’ jiġri li t-tendenza li jiġu ffissati limiti bejn l-oqsma u l-istrumenti ta’ politika tkun kontroproduttiva. Filwaqt li fit-teorija jkunu qegħdin jorbtu n-nefqa ma’ linji ta’ politika speċifiċi, il-kategoriji artifiċjali se jirrestrinġu l-ispazju politiku tal-pajjiżi li jimmiraw ir-riżorsi skont dak li jikseb l-aħjar riżultati fil-kuntest nazzjonali. Filwaqt li hemm sinjali bikrin li qed ifiġġ kunsens internazzjonali li approċċ konġunt huwa meħtieġ biex jiġu indirizzati l-isfidi globali, dan se jkun jeħtieġ xogħol analitiku ulterjuri u approċċ trasversali biex l-għanijiet ta’ politika ma jiġu imminati. Azzjoni: L-UE u l-Istati Membri tagħha għandhom isostnu approċċ integrat għall-iffinanzjar tal-iżvilupp, inkluż is-sorveljanza fuq id-diversi elementi tagħha, possibilment fil-kuntest tad-diskussjonijiet dwar qafas għall-iżvilupp għal wara l-2015, u għandhom jistabbilixxu pożizzjoni komuni tal-UE dwar dan. 6. Biex l-Azzjonijiet tal-UE jsiru iktar effettivi: L-implimentazzjoni Busan fil-livell tal-pajjiż Fir-reazzjoni għar-riżultati tal-Forum ta’ Livell Għoli ta’ Busan dwar l-Effettività tal-Għajnuna, l-UE għandha tiffoka fuq l-implimentazzjoni fuq livell nazzjonali tal-impenji dwar għajnuna u l-effettività tal-iżvilupp, b’mod partikolari permezz tas-sostenn lill-kapaċitajiet u lit-tmexxija tal-pajjiż imsieħeb sabiex jistabbilixxu l-prijoritajiet u jinkisbu riżultati. L-UE għandha fis-seħħ firxa wiesgħa ta’ linji gwida għal dan il-għan: l-Pożizzjoni Komuni tal-UE għal Busan, il-Qafas Operattiv dwar l-Effettività tal-Għajnuna u l-Kodiċi ta’ Kondotta tal-UE dwar il-Komplementarjetà u d-Diviżjoni tax-Xogħol. Dawn jibqgħu validi; madankollu, xi kwistjonijiet ewlenin għandhom jiġu prijoritizzati għal azzjoni kollettiva tal-UE fil-livell tal-pajjiż skont ir-riżultati ta’ Busan u l-Konklużjonijiet tal-Kunsill dwar l-Aġenda għall-Bidla. 6.1. Oqfsa tar-riżultati fil-livell nazzjonali L-iffukar fuq ir-riżultati ġie identifikat bħala prijorità ewlenija f’Busan. Id-dokument dwar ir-riżultat ta’ Busan jiddikjara li l-imsieħba kollha fl-iżvilupp għandhom jistrieħu sal-limitu massimu possibbli fuq oqfsa tar-riżultati mmexxija mill-pajjiż u li jkunu fuq il-livell tal-pajjiż bħala għodda komuni biex jiġu ssorveljati r-riżultati li jinkisbu mill-għanijiet ta’ żvilupp tal-pajjiżi sħab. Għadu meħtieġ xogħol konsiderevoli biex jiġu stabbiliti u biex jintużaw oqfsa ta’ riżultati fil-livell nazzjonali. Filwaqt li tirrikonoxxi t-tmexxija tal-pajjiżi msieħba, l-UE għandha jkollha rwol attiv f’dan il-proċess f’koordinazzjoni ma’ inizjattivi eżistenti. L-azzjoni kollettiva tal-UE għandha ssegwi l-approċċ għal oqfsa ta’ kontabilità reċiproki kif stabbilit fil-Qafas Operattiv tal-UE, jiġifieri Delegazzjonijiet tal-UE li jibdew diskussjonijiet li jsostnu l-oqfsa eżistenti u jiżviluppaw oħrajn ġodda flimkien mal-Istati Membri, pajjiżi msieħba u partijiet interessati oħra. 6.2. Oqfsa ta’ Responsabilità Reċiproka L-oqfsa ta’ responsabilità reċiproka fil-livell nazzjonali huma strumenti kruċjali biex tiġi megħejuna fil-konkret l-implimentazzjoni tal-impenji dwar l-effettività tal-għajnuna u tal-iżvilupp. X’aktarx li dawn ikunu wkoll strumentali f'kull monitoraġġ fil-futur fis-Sħubija Globali għal Kooperazzjoni Effettiva għall-Iżvilupp. Il-potenzjal sħiħ tal-oqfsa reċiproki ta’ responsabbiltà għad irid jiġi sfruttat, għalhekk huwa f’waqtu li jkun hemm sostenn tal-UE għat-tisħiħ ta' dawn l-oqfsa, jew li jiġu stabbiliti. Dan is-sostenn għandu jkun ipprovdut taħt it-tmexxija tal-pajjiż imsieħeb u f’koordinazzjoni ma’ proċessi u atturi oħra, bl-għoti ta’ kunsiderazzjoni għar-rwol ta' sostenn mistenni tal-uffiċċji tal-UNDP fil-pajjiżi. L-UE għandha tagħti enfażi partikolari fuq kif għandhom ikunu indirizzati f’dawn l-oqfsa l-prijoritajiet tal-pajjiżi msieħba f’relazzjoni ma’ Busan, inkluż l-użu ta’ sistemi tal-pajjiż u l-iżvilupp tal-kapaċitajiet.. 6.3. Titnaqqas il-frammentazzjoni L-imsieħba tal-iżvilupp impenjaw ruħhom f’Busan dwar aktar użu ta’ arranġamenti ta’ koordinazzjoni mmexxija mill-pajjiżi biex titnaqqas il-frammentazzjoni. Azzjoni kollettiva tal-UE fil-konkret hija ta’ valur partikolari billi l-inizjattiva rapida dwar il-Kumplimentarjetà u d-Diviżjoni tax-Xogħol bniet l-esperjenza tal-UE f’dan il-qasam u għandha titkompla, biex titħejja t-triq għal aktar programmazzjoni konġunta. L-immappjar tad-donaturi hija waħda mill-attivitajiet li jistgħu jtejbu d-diviżjoni tax-xogħol fil-pajjiż. F’konformità mal-prijoritajiet ta’ Busan, l-UE u l-Istati Membri tagħha għandhom jespandu l-immappjar fuq livell nazzjonali biex ikopru l-appoġġ li jagħtu lill-azzjoni klimatika abbażi tal-metodoloġija tal-Inizjattiva Rapida u bħala tkomplija tas-sistema Rio Marker tal-OECD. Din tkun tikkumplimenta l-miżuri potenzjali tal-UE u tal-Istati Membri biex isostnu l-istrateġiji nazzjonali għall-azzjoni dwar il-klima u biex jippromwovu l-integrazzjoni tar-riskji tal-klima fi strateġiji tal-iżvilupp. Azzjoni: L-azzjoni kollettiva tal-UE biex isaħħu l-implimentazzjoni f'livell nazzjonali tal-effettività tal-impenji tal-għajnuna abbażi tal-Qafas Operattiva tal-UE permezz ta’ i) apoġġ għar-riżultati fil-livell nazzjonali u għal oqsfa reċiproki ta’ responsabbiltà, u ii) tkompli d-diviżjoni ta’ attivitajiet tax-xogħol, iinkluż l-immaniġġar ta’ appoġġ tal-UE għal azzjoni dwar il-klima fil-livell nazzjonali, li jwassal għal ambjenti li min-natura tagħhom iwasslu għal programmazzjoni konġunta. 7. Konklużjonijiet Matul it-tliet snin li ġejjin se jkun hemm żviluppi importanti. L-UE se jeħtiġilha twettaq l-impenji tagħħa u tħejji approċċ komuni u koerenti wkoll fuq il-mezzi biex tkun tista’ tintlaħaq kwalunkwe mira ġdida. Anke fil-kuntest tat-tibdil globali, l-UE trid tibqa’ ffokata fuq l-objettiv essenzjali: li tipprovdi l-aqwa sostenn li tista’ lill-pajjiżi li qed jiżviluppaw fil-ġbir tar-riżorsi kollha disponibbli għall-iżvilupp. [1] Il-Konferenza Internazzjonali dwar l-Iffinanzjament għall-Iżvilupp. [2] Normalment espressa bħala proporzjon bejn it-taxxa u l-PDG. [3] COM(2011) 637 finali, http://eur-lex.europa.eu/LexUriServ/LexUriServ.do?uri=COM:2011:0637:FIN:EN:PDF [4] http://www.imf.org/external/pp/longres.aspx?id=4611 [5] Ara: Ir-Rapport tal-UE għall-2011 dwar il-Koerenza ta’ Politika għall-Iżvilupp (Policy Coherence for Development - PCD), SEC(2011) 1627 finali. [6] COM(2012) 22 finali tas-27 ta’ Jannar 2012, http://ec.europa.eu/trade/wider-agenda/development/ [7] Nota Nru 17 dwar il-migrazzjoni u l-iżvilupp, il-Bank Dinji, unità dwar il-Migrazzjoni u r-Rimessi, Diċembru 2011. [8] Eurostat Statistic Focus 4/2012. [9] "Innovation With Impact: Financing 21st Century Development", Rapport minn Bill Gates lill-mexxejja tal-G20, is-Samit ta’ Cannes, Novembru 2011. [10] COM(2011) 743. [11] SEC(2011) 1353. [12] 9417/12 [13] 9372/12; http://register.consilium.europa.eu/pdf/mt/12/st09/st09372.mt12.pdf [14] 10029/12, http://register.consilium.europa.eu/pdf/en/12/st10/st10029.en12.pdf [15] pereż. OECD (2011), Tackling Climate Change and Growing the Econom. http://www.oecd.org/dataoecd/28/18/44287948.pdf [16] http://europa.eu/rapid/pressReleasesAction.do?reference=MEMO/12/375&format=HTML&aged=0&language=en&guiLanguage=en [17] http://europa.eu/rapid/pressReleasesAction.do?reference=IP/12/300&format=PDF&aged=0&language=MT&guiLanguage=mt [18] http://ec.europa.eu/europeaid/what/development-policies/documents/agenda_for_change_mt.pdf [19] http://ec.europa.eu/europeaid/what/development-policies/documents/agenda_for_change_mt.pdf [20] http://www.consilium.europa.eu/uedocs/cms_Data/docs/pressdata/en/intm/126548.pdf